|  |
| --- |
| Številka: 544-3/2023/7 (zveza 004-8/2022-2550-296) |
| Ljubljana, 30. 5. 2023 |
| GENERALNI SEKRETARIAT VLADE REPUBLIKE SLOVENIJEgp.gs@gov.si |
| ZADEVA: Sodelovanje Uprave Republike Slovenije za jedrsko varnost v projektu »Povečanje in krepitev sposobnosti odzivanja na radiološke ali jedrske izredne dogodke v državah članicah združenja ASEAN« – predlog za obravnavo  |
| 1. Predlog sklepov vlade: |
| Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, [109/08](http://www.uradni-list.si/1/objava.jsp?urlid=2008109&stevilka=4694), [38/10](http://www.uradni-list.si/1/objava.jsp?urlid=201038&stevilka=1847) – ZUKN, 8/12, 21/13, 47/13 – ZDU-1G, 65/14, 55/17 in 163/22) in 3. člena Uredbe o izvajanju projektov tesnega medinstitucionalnega sodelovanja in programov bilateralne tehnične pomoči (Uradni list RS, št. 51/09, 49/10, 26/12, 38/12, 54/14, 40/17 in 74/18) je Vlada Republike Slovenije na … seji dne… sprejela:S K L E PVlada Republike Slovenije je dala soglasje za sodelovanje Uprave Republike Slovenije za jedrsko varnost v projektu »Povečanje in krepitev sposobnosti odzivanja na radiološke ali jedrske izredne dogodke v državah članicah združenja ASEAN«.  Barbara Kolenko Helbl generalna sekretarka vlade |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov: /** |
| **3.a Osebe, odgovorne za strokovno pripravo in usklajenost gradiva:** |
| - Igor Sirc, direktor Uprave za jedrsko varnost- Jure Škodlar, podsekretar na Upravi za jedrsko varnost |
| **3.b Zunanji strokovnjaki, ki so sodelovali pri pripravi dela ali celotnega gradiva: /** |
| **4. Predstavniki vlade, ki bodo sodelovali pri delu državnega zbora: /** |
| 5. Kratek povzetek gradiva: |
| Ni potreben. |
| 6. Presoja posledic za: |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.b Predstavitev ocene finančnih posledic pod 40.000 EUR:**Jih ni.Pričakujemo priliv v proračun. |
| **8. Predstavitev sodelovanja z združenji občin: /** |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | NE |
| Predloga sklepa ni treba predhodno objaviti. |
| **10. Pri pripravi gradiva so bile upoštevane zahteve iz Resolucije o normativni dejavnosti:** | NE |
| **11. Gradivo je uvrščeno v delovni program vlade:** | NE |
|  Uroš Brežan MINISTER |

PRILOGA:

- jedro gradiva: predstavitev projekta

Predstavitev projekta

»Povečanje in krepitev sposobnosti odzivanja na radiološke ali jedrske izredne dogodke v državah članicah združenja ASEAN«

**Uvod**

Evropska komisija je objavila najavo razpisa za sodelovanje na projektu »Povečanje in krepitev sposobnosti odzivanja na radiološke ali jedrske izredne dogodke v državah članicah združenja ASEAN«. Cilj tega projekta je pomagati zvezi upravnih organov za jedrsko energijo v državah članicah ASEAN v jugovzhodni Aziji (t. i. ASEANTOM), da bi okrepili svoje znanje in kapacitete na področju pripravljenosti na izredne dogodke.

ASEAN je združenje desetih držav v jugovzhodni Aziji (Brunej, Kambodža, Indonezija, Laos, Malezija, Mjanmar, Filipini, Singapur, Tajska in Vietnam), ki spodbuja sodelovanje držav regije na različnih področjih, vključno z gospodarskim razvojem, industrijo in znanostjo. Znotraj organizacije od leta 2013 deluje posebna zveza upravnih organov za jedrsko energijo (ASEAN Network of Regulatory Bodies for Nuclear Energy, ASEANTOM), ki spodbuja medsebojno sodelovanje držav regije ter tudi njihovo mednarodno vključenost na področjih miroljubne uporabe jedrske energije ter zagotavljanju jedrske varnosti in varovanja jedrskega materiala. Velik poudarek je na medsebojnem sodelovanju članic pri pripravljenosti na izredne dogodke, v sklopu česar so posamezne države že sodelovale v mednarodnih aktivnostih in vajah, predvsem pod okriljem Mednarodne agencije za atomsko energijo (International Atomic Energy Agency, IAEA).

**Interesi Slovenije in EU**

Ta projekt se uvršča med pomoč na podlagi Evropskega instrumenta za sodelovanje na področju jedrske varnosti (European Instrument for International Nuclear Safety Cooperation, INSC), ki je bil ustanovljen, da lahko EU pomaga tretjim državam krepiti jedrski in sevalni upravni okvir. Ta instrument skuša vzdrževati, predvsem pa povečati globalno jedrsko in sevalno varnost s prenosom znanja in prakse tretjim državam. Na ta način se znatno zmanjša možnost nesreč, izrednih dogodkov, verjetnost za odtujitev jedrskih snovi in radioaktivnih virov ter se zagotavlja skladnost z mednarodnimi standardi.

Razpisan projekt pomoči upravnim organom za jedrsko varnost držav članic združenja ASEAN ima cilje usklajene s temeljnimi interesi Republike Slovenije za delovanje v EU, saj so projekti krepitve upravnih organov za jedrsko in sevalno varnost po svetu ključnega pomena za EU in tako tudi eden od interesov naše države.

URSJV sodeluje pri različnih oblikah pomoči tujim upravnim organom bodisi v okviru instrumentov EU bodisi pod okriljem IAEA. URSJV je v okviru teh projektov poleg dane pomoči pridobila tudi znanje o delu tujih upravnih organov in njihovih izkušnjah ter kako znanje in različne metodologije prenesti na sorodne upravne organe. Ta projekt vključuje elemente, s katerimi ima Slovenija mednarodne izkušnje in lahko nudi pomoč tretjim državam, kot npr. krepitev upravnega in zakonodajnega okvirja na področju pripravljenosti na izredne dogodke, usposabljanja osebja, načrtovanja in izvedbe vaj, ocenjevanja tveganj, načrtovanja zaščitnih ukrepov, izvajanja meritev radioaktivnosti v okolju in podobno.

Pomoč in sodelovanje na področju jedrske varnosti po svetu sta pomembna tudi zato, ker je nujno zagotavljati in spodbujati doseganje mednarodnih in evropskih standardov v vseh državah, ne glede na geografsko lokacijo, saj morebitne nesreče ne poznajo meja. Tovrstna pomoč predstavlja pomembno pot, kako lahko tretje države pridejo do potrebnega znanja, saj takšnih možnosti ni veliko. Še posebej, če upoštevamo, da Evropska komisija v celoti financira to pomoč in jo je prilagodila potrebam regije, kar pomeni, da je pomoč specifična in ciljana na področja, kjer je napredek najbolj potreben. Na ta način bo dosežena izmenjava izkušenj in vzpostavljen stik ter pretok znanja s sorodnimi upravnimi organi s področja jedrske varnosti.

Projekti pomoči pomenijo tudi krepitev prepoznavnosti slovenskih institucij s področja jedrske in sevalne varnosti. Morebiten uspeh na razpisu bi pomenil tudi priznanje in prepoznavnost slovenskega upravnega organa kot zanesljivega in strokovnega partnerja. Obenem pa je tudi pomembno, da pri nudenju pomoči sodelujemo in se usklajujemo s sorodnimi upravnimi organi, s katerimi se dobro poznamo in tudi sodelujemo na različnih področjih, kot npr. s slovaškim in češkim upravnim organom in drugimi.

Področje pomoči upravnim organom za sevalno in jedrsko varnost je specifično, saj določene naloge, t. j. pripravo zakonodaje in upravne dejavnosti, lahko opravljajo le upravni organi, zato je tudi eden od pogojev, da morajo v teh projektih sodelovati tudi ustrezni upravni organi iz držav EU ali EFTA.

Možnost uspeha na razpisu je odvisna od kakovostne izdelave ponudbe, ki jo lahko pripravi le konkurenčen in izkušen konzorcij. Ocenjuje se, da ima URSJV solidne možnosti glede na dosedanje kakovostno opravljeno delo na preteklih projektih. Gre tudi za utiranje poti slovenskemu znanju in strokovnosti na področju jedrske varnosti, kar pomeni krepitev stikov tudi med projektnimi partnerji in olajšuje pretok znanja od teh partnerjev k nam.

**Nekaj osnovnih podatkov o projektu**

Finančna vrednost projekta je ocenjena na maksimalno 1.000.000 evrov, predvideno trajanje projekta je 30 mesecev. Razpisna dokumentacija bo zainteresiranim partnerjem, ki izpolnjujejo osnovne razpisne pogoje, poslana v sredini maja. Interes za projekt namerava izkazati konzorcij, ki ga bo vodilo italijansko podjetje ITER Consult, medtem ko vsi ostali partnerji še niso znani. Eden od pogojev razpisa je, da mora konzorcij vsebovati upravni organ za jedrsko varnost iz EU.

**Udeležba Uprave za jedrsko varnost**

Predvideva se, da bo URSJV v tem projektu, če bo uspešna na razpisu, opravljala naloge, ki ustrezajo njenem opisu delovnih nalog in pristojnosti, tako da bo pomagala na področjih krepitve kompetenc in učinkovitosti upravnih organov pri odzivanju na izredne dogodke, pripravi predpisov, poznavanju uveljavljenih mednarodnih standardov, načrtovanju politik, strategij in državnih načrtov. URSJV razpolaga praktično z vsemi znanji, ki naj bi bila potrebna pri tem projektu, tako da se lahko vključi v izvajanje večine nalog. Ocenjena skupna obremenitev vseh sodelujočih sodelavcev URSJV predvideva udeležbo približno 8 ljudi in letno obremenitev vseh sodelujočih sodelavcev URSJV od 40 do 50 človek-dni.

**Zaključek**

Sodelovanje URSJV pri izvajanju projektov pomoči tretjim državam na področju krepitve njihovih upravnih organov s področja jedrske in sevalne varnosti je pomembno, saj razpisi Evropske komisije zahtevajo, da v konzorciju sodelujejo strokovnjaki, ki so aktivno zaposleni v upravnem organu. Smiselno je, da URSJV ponudi svoje kapacitete in tudi nadaljuje sodelovanje pri izvajanju programa pomoči tretjim državam, ker ima že precej izkušenj s tovrstnimi projekti. Udeležba URSJV pomeni tudi mednarodno prepoznavnost in sprejemanje določenih obveznosti, kar pomeni porazdelitev bremena med vse evropske upravne organe, torej da tudi URSJV prevzame svoj del bremena. Obenem pa imajo ti projekti tudi koristne učinke, saj omogočajo primerljivost med partnerji in preveritev, ali smo sposobni naše znanje kakovostno prenesti na druge.